Rinél Day sing "JY HET MY GERED" aan die man in haar lewe. - Plectrum
Julie 20, 2021 Julie 20, 2021 Plectrum
Liefde kan jou lewe verander. Dit kan jou dra in moeilike tye, hoop gee vir die toekoms en gelukkiger maak as wat jy ooit gedink het moontlik is. Hierdie lewensveranderende liefde is die inspirasie agter Rinél Day se splinternuwe Country-enkelsnit. Haar bewonderaars gaan net so mal hieroor wees as wat sy is oor die man aan wie sy hierdie liedjie opdra.
JY HET MY GERED is 'n liefdesliedjie wat sy vir haar verloofde (nou haar man), Shaun Walker, geskryf het net nadat hulle verloof geraak het. "Hy het tydens 'n baie moeilike tyd van my lewe ingestap en kom wys dat opregte liefde en bystand 'n mens deur enige situasie kan dra," deel sy. "Ek is dankbaar oor die steunpilaar wat hy in my lewe is. Hy het my kom heel maak en kom red. Nou verwag ons 'n pragtige babadogtertjie, Emily Anlizé Walker, wat in Oktober haar opwagting maak. Ek is opgewonde oor ons toekoms saam!"
Hierdie enkelsnit pas haar pragtige stem soos 'n handskoen. Dit is die derde vrystelling vanaf haar gewilde derde ateljee-album, EK HET OPGESTAAN, en die sangeres meen dat dit beslis sal aanklank vind by oud en jonk.
"Die rede hoekom ek die liedjie gekies het is omdat ek glo dat elke vrou of mens daar buite daardie een spesiale iemand het wat hulle gewys het dat die seer nie sal seëvier nie en dat ware liefde regtig bestaan. Jy moet net bereid wees om geduldig te wag," sê dié Ghoema-benoemde donkerkop met 'n vonkel in die oog.